钦定古今图书集成/明伦汇编/氏族典/第105卷 > 《廖用贤尚友录》 > 裴之横
## 钦定古今图书集成/明伦汇编/氏族典/第105卷 > 《廖用贤尚友录》 > 裴之横

按《梁书裴邃传》，“之横字如岳，之高第十三弟也。少好
宾游，重气侠，不事业产。太宗在东宫，以为河东王常
侍、直殿主帅，迁直阁将军。侯景乱，出为贞威将军，隶
鄱阳王范讨景。范薨，之横率众与兄之高同归元帝。
承制，除散骑常侍、廷尉卿，出为河东内史，又随王僧
辩拒侯景于巴陵。景退，迁持节、平北将军、东徐州刺”
史、中护军，封豫宁侯，除吴兴太守。后江陵陷，齐遣上
党王高涣挟贞阳侯攻东关。晋安王纲承制，以之横
为使持节、镇北将军、徐州刺史，都督众军，出守蕲城。
之横营垒未周而魏军大至，兵尽矢穷，遂于阵没，时
年四十一。赠侍中、司空，谥曰“忠壮。”子《凤宝》嗣。